	Приета с Решение № 1553 от Протокол № 74/24.08.2023 г.
изменена и допълнена с Решение № 573 от Протокол № 28/25.07.2025 г.

	Общински съвет  - Берковица



                     ОБЩИНСКИ СЪВЕТ - БЕРКОВИЦА                    
НАРЕДБА

ЗА ИЗДАВАНЕ НА КАРТИ ЗА ПАРКИРАНЕ НА ПРЕВОЗНИ СРЕДСТВА, УПРАВЛЯВАНИ ОТ ИЛИ   ПРЕВОЗВАЩИ ЛИЦА С ТРАЙНИ УВРЕЖДАНИЯ НА ТЕРИТОРИЯТА НА ОБЩИНА БЕРКОВИЦА

Глава първа

ОБЩИ РАЗПОРЕДБИ

Чл.1. (1) С наредбата се уреждат условията и редът за издаване на Карта за паркиране на превозните средства, обслужващи хора с трайни увреждания.

         (2) Картата за паркиране на превозните средства, обслужващи хора с трайни увреждания издадена по реда на настоящата Наредба е валидна на територията на цялата страна. 

 
Чл.2.  (1) Местата за престой и паркиране на превозни средства обслужващи хора с трайни увреждания се обозначават с пътен знак Д 21 – „Място за паркиране на пътни превозни средства, обслужващи хора с увреждания“ в съответствие с Наредба № 18 от 2001 г. за сигнализация на пътищата с пътни знаци и с плътна пътна маркировка с международния символ за достъпност. 

             (2) Броят на местата по ал. 1 се определя съгласно глава пета от Наредба № РД-02-20-2 от 26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията.

Глава втора

УСЛОВИЯ И РЕД ЗА ИЗДАВАНЕ НА КАРТА ЗА ПАРКИРАНЕ НА ХОРА С ТРАЙНИ УВРЕЖДАНИЯ

Чл.3. (1) Картата за паркиране за хора с трайно увреждане се издава от Кмета на община Берковица по образец (Приложение № 2), съобразен с изискванията на стандартизирания модел на Общността от Приложението към Препоръка 98/376/ ЕО на Съвета от 4 юни 1998 г., относно картата за паркиране на хора с увреждания и съдържа следната задължителна информация: 

            1. Трите имена и актуална снимка на правоимащото лице, притежател на картата; 

            2. Срок на валидност на картата; 

            3. Номер на картата  в регистъра на редовно издадените карти; 

            4. Подпис на лицето с увреждания или на законният му представител; 

(2) Кметът на община  Берковица  създава и поддържа Регистър, който съдържа: 

            1. Пореден номер и дата на издадена карта за паркиране на хора с увреждания; 

            2. Име, презиме и фамилия на лицето с увреждане;

            3. Единен граждански номер; 

            4. Номер и дата на издаване на експертно решение на ТЕЛК, НЕЛК; 

             5. Валидност на издадената карта – съобразно срока на експертното решение на ТЕЛК, НЕЛК. 

(3) Карта за паркиране за хора с трайни увреждания се издава на лица с трайно намалена работоспособност или вид и степен на увреждане. "Хора с трайни увреждания" са лица с трайна физическа, психическа, интелектуална и сетивна недостатъчност, която при взаимодействие с обкръжаващата ги среда би могла да възпрепятства тяхното пълноценно и ефективно участие в обществения живот, и на които медицинската експертиза е установила вид и степен на увреждане или степен на трайно намалена работоспособност 50 и над 50 на сто. 

(4) Трайно намалената работоспособност или вид и степен на увреждане на лицата, се удостоверяват с актуално решение на ТЕЛК, НЕЛК в оригинал. 

Чл.4. (1) За издаване на карта за паркиране на местата, определени за превозните средства, обслужващи хора с трайни увреждания и използване на улеснения при паркиране по чл. 99а от Закона за движение по пътищата, лицата с трайни увреждания с постоянен (настоящ) адрес в община  Берковица , подават Заявление до Кмета на община  Берковица /приложение 1/. За деца с определен вид/степен на увреждане 50% /петдесет/ и над 50 % (петдесет процента), заявлението се подава от законния им представител. 

          (2) Към заявлението лицата по ал. 1 прилагат:

                  1. Лична карта на лицето подаващо заявлението, като данните от нея се сверяват и тя се връща; 

                   2. Копие от решение на ТЕЛК, НЕЛК за определяне на трайно намалената работоспособност или вид и степен на увреждане, придружено от оригинал, който се сверява при подаване на документите и се връща; 

                    3. Актуална цветна снимка, с размери 3 на 4 см.; 

                    4. Копие от нотариално заверено пълномощно, когато искането не се подава от лицето с увреждания, придружено от оригинал, който се сверява при подаване на документи и се връща;  

                    5. Друг документ удостоверяващ представителната власт на лицето подаващо искането.

      
(3) Картата за паркиране на превозните средства, обслужващи хора с трайни увреждания се издава в срок от 14 дни, считано от датата на подаване на Заявлението.
Глава трета

ПРАВИЛА ЗА ПРЕСТОЙ И ПАРКИРАНЕ НА ПРЕВОЗНИ СРЕДСТВА ОБСЛУЖВАЩИ ХОРА С ТРАЙНИ УВРЕЖДАНИЯ

Чл. 5. (1) Право да паркират и престояват на определените места, имат превозните средства, които към момента при и по време на паркирането обслужват персонално лицето, с валидна Карта за паркиране на превозните средства, обслужващи хора с трайни увреждания издадена на негово име и са обозначени според изискванията на тази наредба. 

              (2) Притежателят на Картата е длъжен при и по време на паркирането на определените места, да я постави на видно място в долния десен ъгъл на предното стъкло на автомобила, откъм вътрешната му страна по такъв начин, че при осъществяване на контрол да се възприемат данните от нея. 

Чл. 6. Забранява се на обозначените места, да престояват и паркират превозни средства на лица, които не притежават Карта за паркиране за хора с увреждане, или които използват само експертно решение на ТЕЛК, НЕЛК или стикер изобразяващ пътен знак Д21. 

Глава четвърта

КОНТРОЛ

Чл. 7. (1) Контролът по настоящата Наредба се осъществява от органите на МВР и от длъжностни лица от общинска администрация, определени със заповед на Кмета на Община Берковица.

         (2) Наказателните постановления се издават от Кмета на Община  Берковица  или от негов заместник, въз основа на акт съставен по наредбата от лицата по ал. 1. 

         (3) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания. 

Глава пета

АДМИНИСТРАТИВНО НАКАЗАТЕЛНА ОТГОВОРНОСТ


Чл. 8. (1) (изменена и допълнена с Решение № 573 от Протокол № 28/25.07.2025 г.) За нарушение на разпоредбите на тази Наредба на отговорното лице се налага административно наказание – глоба в размер от 50 лв. (25.56 евро) до 200 лв. (102.26 евро).

 
(2) (изменена и допълнена с Решение № 573 от Протокол № 28/25.07.2025 г.) В случай на неправомерно ползване на карта за паркиране на хора с трайни увреждания, издадена за другиго, в нарушение на чл. 5, отговорното лице се наказва с  глоба от 200 лева (102.26 евро) и/или отнемане на картата за срок от една година.

ДОПЪЛНИТЕЛНИ РАЗПОРЕДБИ

 
§ 1. Производството по издаване на Карта за паркиране на местата, определени за превозните средства, обслужващи хора с трайни увреждания е безплатно.

 
§ 2. Правоимащите лица се снабдяват с Карта за паркиране на превозни средства, управлявани или превозващи лица с трайни увреждания на територията на община  Берковица  по образец съгласно Приложение № 2, след влизане в сила на настоящата Наредба.
ПРЕХОДНИ И ЗАКЛЮЧИТЕЛНИ РАЗПОРЕДБИ
§ 1. Наредбата се приема във връзка с чл. 99а от Закона за движение по пътищата.

§ 2. Наредбата влиза в сила след публикуването й.
§ 3. (нов, приет с Решение № 573 от Протокол № 28/25.07.2025 г.) Съгласно §6, ал. 2 от Преходните и заключителни разпоредби на Закона за въвеждане на еврото в Република България, настоящата наредба влиза в сила от датата на въвеждане на еврото в България по реда на чл. 3 на Закона за въвеждане на еврото в Република България.
§ 4. (нов, приет с Решение № 573 от Протокол № 28/25.07.2025 г.) Наредбата за изменение и допълнение на НАРЕДБА ЗА  ИЗДАВАНЕ НА КАРТИ ЗА ПАРКИРАНЕ НА ПРЕВОЗНИ СРЕДСТВА, УПРАВЛЯВАНИ ОТ ИЛИ   ПРЕВОЗВАЩИ ЛИЦА С ТРАЙНИ УВРЕЖДАНИЯ НА ТЕРИТОРИЯТА НА ОБЩИНА БЕРКОВИЦА е приета с Решение № 573 по Протокол № 28 на дата: 25.07.2025 г. на Общински съвет - Берковица и подлежи на публикуване на интернет сайта на Община Берковица.
§ 5. (нов, приет с Решение № 573 от Протокол № 28/25.07.2025 г.) Контрол по изпълнението на НАРЕДБАТА се възлага на Кмета на община Берковица.
Наредба за издаване на карти за паркиране на превозни средства, управлявани от или превозващи лица с трайни увреждания на територията на община Берковица

